b'\n_START_ARTICLE_\nDagur Sigurdsson\n_START_SECTION_\n\xc5\xbdivljenjepis\n_START_PARAGRAPH_\nDagur Sigurdsson se je rodil v \xc5\xa1portni dru\xc5\xbeini kot drugi od treh otrok. Z rokometom se je za\xc4\x8del ukvarjati \xc5\xbee pri osmih letih v najbolj znanem Islandskem klubu Valur Reykjav\xc3\xadk. So\xc4\x8dasno je do \xc5\xa1estnajstega leta igral tudi nogomet in bil tudi islandski kadetski reprezentant (U17). Leta 1990 se je resneje posvetil rokometu in tri leta kasneje \xc5\xbee postal islandski \xc4\x8dlanski rokometni reprezentant. Igral je na polo\xc5\xbeaju desnega krila. S svojim mati\xc4\x8dnim klubom je bil petkratni dr\xc5\xbeavni prvak, nakar se je preselil v Nem\xc4\x8dijo k tedanjemu drugoliga\xc5\xa1u iz Wuppertala. Po \xc5\xa1tirih letih v Nem\xc4\x8diji je od\xc5\xa1el na Japonsko, kjer je bil igralec in trener, nato pa se je leta 2003 pri 30 letih vrnil v Evropo. \xc5\xa0tiri leta je igral in treniral za avstrijskega prvoliga\xc5\xa1a iz mesta Bregenz. Po kon\xc4\x8dani karieri je leta 2008 postal selektor Avstrije, ki jo je vodil do leta 2010. Poleti leta 2009 je postal trener nem\xc5\xa1kega prvoliga\xc5\xa1a F\xc3\xbcchse Berlin, ki jih je vodil do jeseni 2015. Septembra 2014 je postal selektor nem\xc5\xa1ke rokometne reprezentance. Dagur je solastnik hotela in restavracije v Reykjaviku, ki sta ga odprla skupaj z nekdanjim nogometnim reprezentantom Islandije Eidurjem Gudjohnsenom. Z \xc5\xbeeno Ingibj\xc3\xb6rg imata tri otroke (rojeni 1998, 2000 in 2003). Njegov o\xc4\x8de je bil nogometni vratar, ki je igral tudi za Islandijo. Mama pa je bila rokometna reprezentantka Islandije. Starej\xc5\xa1i brat Larus (1971) mu pomaga pri poslovanju hotela in restavracije, mlaj\xc5\xa1i brat Bjarki (1979) pa je glasbenik.'